
Poslovni broj: 11.St-1946/2016



REPUBLIKA HRVATSKA
R J E Š E N J E
		Trgovački sud u Splitu, po sutkinji Ani Golub Gruić, u stečajnom postupku nad dužnikom UDRUGA BRANITELJA "DOMAĆIN", OIB: 39565523232, Split, Ruđera Boškovića 30, 7. veljače 2018.
r i j e š i o    j e
  Odbacuje se žalba dužnika zaprimljena kod ovog suda 31. siječnja 2018., izjavljena protiv rješenja ovog suda poslovni broj 11.St-1946/2016 od 3. siječnja 2018., kao nepravodobna.

Obrazloženje

		Rješenjem ovog suda poslovni broj 11.St-1946/2016 od 3. siječnja 2018. otvoren je i istodobno zaključen skraćeni stečajni postupak nad dužnikom UDRUGA BRANITELJA "DOMAĆIN", OIB: 39565523232, Split, Ruđera Boškovića 30.
		Navedeno rješenje javno je objavljeno na mrežnoj stranici e-Oglasna ploča sudova 3. siječnja 2018.
Dana 31. siječnja 2018. kod ovog suda zaprimljena je žalba dužnika izjavljena protiv predmetnog rješenja.
Prema ocjeni ovog suda, predmetna žalba je nepravodobna.
Odredbom čl. 19. st. 1. Stečajnog zakona („Narodne novine“ 71/15 i 104/17; dalje SZ) propisano je da se protiv rješenja donesenog u prvom stupnju može izjaviti žalba, ako tim Zakonom nije drukčije određeno. Stavkom 2. istog članka propisano je da se žalba izjavljuje u roku od osam dana od dostave prvostupanjskog rješenja, ako tim Zakonom nije drukčije određeno.
Sukladno odredbi čl. 12. st. 1. i. 2. SZ-a, sudska pismena dostavljaju se objavom pismena na mrežnoj stranici e-Oglasna ploča sudova, ako Stečajnim zakonom nije drugačije određeno. Dostava se smatra obavljenom istekom osmog dana od dana objave pismena na mrežnoj stranici e-Oglasna ploča sudova. Objava pismena na mrežnoj stranici e-Oglasna ploča sudova smatra se dokazom da je dostava obavljena svim sudionicama i onima za koje ovaj Zakon propisuje posebnu dostavu.
Tumačenjem navedene odredbe Stečajnog zakona proizlazi da se dokazom o obavljenoj dostavi smatra (samo) objava pismena na mrežnoj stranici e-Oglasna ploča sudova, neovisno o tome, je li pritom, sukladno Zakonu, propisana i posebna dostava pojedinim sudionicima. Prema tome, i u slučajevima kad Stečajni zakon za pojedine sudionike stečajnog postupka propisuje posebnu (osobnu) dostavu, kao u slučaju dostave rješenja o otvaranju stečajnog postupka iz čl. 131. st. 1. SZ-a, a koji se primjenjuje i na dostavu pobijanog rješenja, takva posebna dostava obavlja se isključivo sa svrhom obavještavanja sudionika toga postupka i ne smatra se dokazom o izvršenoj dostavi.
Okolnost je li izvršena posebna dostava prema čl. 131. st. 1. SZ-a nije od značaja pri ispitivanju pravovremenosti žalbe.
Uvidom u spis te mrežnu stranicu e-Oglasna ploča sudova proizlazi da je pobijano rješenje objavljeno 3. siječnja 2018., a što je u skladu s odredbama čl. 431. st. 2. i čl. 132. st. 3. SZ-a, koje propisuju obvezu objavljivanja rješenja o otvaranju i zaključenju stečajnog postupka na mrežnoj stranici e-Oglasna ploča sudova istog dana kada su donesena.
Kako je navedeno rješenje objavljeno na mrežnoj stranici e-Oglasna ploča sudova 3. siječnja 2018., a primjenjujući citiranu odredbu odredbi čl. 12. st. 1. SZ-a na konkretan slučaj, proizlazi da je stečajnom dužniku pobijano rješenje dostavljeno 11. siječnja 2018. 
Dužnik je uputio žalbu protiv pobijanog rješenja 31. siječnja 2018., a što proizlazi iz prijamnog štambilja otisnutog na predmetnoj žalbi (list 20 spisa).
Uzimajući u obzir navedeno, ovaj sud utvrđuje da je žalba dužnika od 31. siječnja 2018., izjavljena protiv rješenja ovog suda 11.St-1946/2016 od 3. siječnja 2018., predana  nakon proteka zakonskog roka, koji je istekao 19. siječnja 2018. te ju je primjenom odredbe čl. 358. st. 1. Zakona o parničnom postupku („Narodne novine“ broj 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11 i 25/13; dalje: ZPP) u vezi s odredbom čl. 10. SZ-a valjalo odbaciti kao nepravodobnu, radi čega je odlučeno kao u izreci ovog rješenja.

U Splitu 7. veljače 2018.

Sutkinja
Ana Golub Gruić

Uputa o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske.

Dna:
- dužnik
- mrežna stranica e-Oglasna ploča sudova
- u spis

